Dieretuin-staking: Stakers rand werkers aanDie Nasionale Dieretuin in Pretoria se kabelkarretjie. Foto: Phillip Bruwer Sommige werkers wat die naweek te midde van die skoolvakansie op ŉ staking by die Nasionale Dieretuin in Pretoria gegaan het, het Maandag hul protesaksie voortgesit. Craig Allenby, woordvoerder van die dieretuin, het gesê stakende werkers het Maandag nie-stakende werkers aangerand. “Hulle het ook nie-stakende werkers geïntimideer en verhoed om op die perseel in te kom. Daar was ook sake van beskadiging aan eiendom aangemeld en vullis is by die dieretuin se ingang gestort,” het Allenby gesê. “Die bestuur van die dieretuin wil inwoners gerusstel dat die beste gedoen word om die welstand van die diere en die veiligheid van ons besoekers te verseker.” Allenby het gesê daar is ŉ beperkte impak op besoekers en bedrywighede in die dieretuin. Die dieretuin het ŉ beroep op die publiek gedoen om tydens die staking geduldig te wees. Personeellede wat verbonde is aan die National Trade Union Congress (NTUC) het Saterdag om 12:00 begin staak. Die dispuut hou verband met ŉ ooreenkoms wat in 2009 onderteken is tussen die dieretuin en verskeie vakbonde wat betref ŉ sewedag-werkweek. NTUC eis nou dat dié ooreenkoms gekanselleer word en dat werknemers oortydbetaling moet ontvang wanneer hulle oor naweke werk. Kragtens die ondertekende ooreenkoms word Saterdae beskou as normale werkdag en werknemers ontvang oortydbetaling vir Sondae.